RBF ปิดร่วง 7% เจอ “เซลออนแฟคท์” หลังกำไร Q1 โตแรงกว่าเท่าตัว
RBF ปิดร่วง 7% เจอ “เซลออนแฟคท์” หลังกำไรไตรมาส 1/65 โตแรงกว่าเท่าตัว โบรกชี้ไตรมาส 2 ทรงตัว จากราคาต้นทุนวัตถุดิบที่อยู่ในระดับสูงนานกว่าช่วงเวลาที่ล็อกต้นทุนไว้
RBF ปิดร่วง 7% เหลือ 15 บ. เจอ “เซลออนแฟคท์” หลังกำไรไตรมาส 1/65 โตแรงกว่าเท่าตัว โบรกชี้ไตรมาส 2/65 ทรงตัว หลังราคาต้นทุนวัตถุดิบยังสูง
9 พ.ค. 2565

ผู้สื่อข่าวรายงานว่า (9 พ.ค.65) ราคาหุ้น บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ปิดตลาดระดับที่ 16: 30 น. อยู่ที่ระดับ 15 บาท ลดลง 1.20 บาท หรือ 7.41% โดยทำจุดสูงสุดที่ 16.30 บาท และทำจุดต่ำสุดที่ 14.80 บาท ด้วยมูลค่าการซื้อขาย 157.32 ล้านบาท

ทั้งนี้ บล.โนมูระ พัฒนสิน ระบุในบทวิเคราะห์ ( 9 พ.ค.2565) ประเมิน RBF ทางฝ่ายวิจัยมีมุมมองเป็นกลางต่อกำไรสุทธิ ไตรมาส 1/2565 ที่ 163 ล้านบาท เพิ่มขึ้น 117% เมื่อเทียบกับงวดเดียวกันของปีก่อน และเพิ่มขึ้น 57% จากไตรมาสก่อนหน้า ใกล้เคียงกับที่ทางฝ่ายวิจัยและตลาดคาดจากยอดขายเพิ่มขึ้นในเกือบทุกกลุ่มผลิตภัณฑ์และยอดขายต่างประเทศฟื้นแรง โดยมีการปรับราคาขายเพิ่มขึ้น 5-10% ขณะที่ล็อกต้นทุนวัตถุดิบหลักไว้ล่วงหน้าตั้งแต่ช่วงปลายปี 2564 หนุน GDM กลับมาดีขึ้นจากไตรมาสก่อนหน้าและกลับมาทรงตัวเมื่อเทียบกับงวดเดียวกันของปีก่อน
อย่างไรก็ตามคาดแนวโน้มกำไรไตรมาส 2/2565 ทรงตัวจากไตรมาสก่อนหน้า จากราคาต้นทุนวัตถุดิบที่อยู่ในระดับสูงนานกว่าช่วงเวลาที่ล็อกต้นทุนไว้ และอาจไม่สามารถผลักภาระต้นทุนขาขึ้นไปให้ลูกค้าได้ทั้งหมด ประกอบกับรายได้จากผลิตภัณฑ์กัญชงอาจเข้ามาล่าช้าและน้อยกว่าที่คาดจึงนำไปสู่การปรับประมาณการปี 2565-2566 ลดลง เพื่อสะท้อนภาพความเสี่ยงดังกล่าวกระทบต่อราคาเป้าหมายลดลงเหลือ 16.80 บาท จากเดิม 19.80 บาท แนะนำเพียง “NEUTRAL” ณ ราคาปัจจุบันมี upside ต่อราคาเป้าหมายจำกัด